Última modificació : 12/02/2021 13:01:39\nEscola Pompeu Fabra - Tinc 11 anys i faig 6è A a l’escola Pompeu Fabra de Manlleu i sóc la regidora infantil d’aquesta classe. M’agrada molt llegir i sóc fan incondicional de Harry Potter. Formo part de l’Agrupament Escolta i Guies...\nBiel Rodríguez Fernández\nEscola Vedruna El Carme, 6è A - Hola sóc en Biel Rodríguez Fernández. Tinc 11 anys i sóc Manlleuenc. Estudio 6è de primària a l'escola El Carme Vedruna de Manlleu. Sóc una persona alegre, amable, divertida i amic dels meus amics. Les meves aficions...\nEscola Quatre Vents, 6è C - Em dic Bruna Roca Serra i a mi m’agrada molt escriure històries, llegir i anar al Cau (escoltes). També m’agrada molt fer natació. Toco la flauta travessera a l’escola Municipal de Música de Manlleu i m’agrada...\nRoger Mata Costa\nEscola Vedruna El Carme, 6è C - Soc en Roger Mata Costa de l'escola Carme Vedruna Manlleu i tinc 11 anys. M'agrada molt tenir l'oportunitat de poder participar en el Consistori Infantil de Manlleu, també m'agrada molt poder posar el meu gra de sorra per...\nEscola Puig-Agut, 6è A - Hola, sóc el Wail Bakour Mourikh, tinc 11 anys i faig 6è a l'escola Puig-Agut de Manlleu. M’agraden molt les matemàtiques, l’educació física i la piscina. tres dies a la setmana vaig a entrenar taekwondo i els altres...\nEscola Pompeu Fabra, 6è B - Em dic Arnau Vilanova Anton. Tinc 11 anys i visc a Manlleu. Sóc positiu, m’agrada llegir i practicar tot tipus d’esports. Sóc el regidor infantil de 6èB de l’escola Pompeu Fabra Manlleu. M’he presentat com a regidor...\nEscola Quatre Vents, 6è A - Em dic Aroa, tinc 11 anys i faig 6è. Vaig a la escola Quatre Vents de Manlleu. M’agrada estar amb les meves amigues, fer manualitats i fer lettering. Sempre que tinc temps faig alguna manualitat, com ara fer slime....\nEscola Pompeu Fabra, 6è C - Em dic Aleix Vila i m'agrada el pàdel, el medi i la informàtica, entre d'altres coses. Sóc molt obert i m’encanta conèixer noves coses i fer nous amics. Em vaig presentar com a regidor perquè vaig pensar que podria...\nEscola Casals Gràcia, 6è A - El meu nom és Clàudia Garrido Morcillo i vinc de l’Escola Casals Gràcia. Em vaig presentar per fer de regidora infantil perquè vull que Manlleu sigui una ciutat millor per a tots els nens i nenes. A més, em va semblar...\nEscola Quatre Vents, 6è B - Sóc la Martina Berengueras Beltrán, tinc 11 anys, vaig néixer el 24 d'abril del 2010 i vaig a l'escola Quatre Vents de Manlleu. Visc amb els meus pares i el meu germà que té 15 anys. Sóc una nena generosa, educada,...\nEscola Puig-Agut, 6è B - Sóc la Doae Abdou Bakour, tinc 11 anys i faig 6è a l’escola Puig-Agut de Manlleu. M’agraden molt les matemàtiques, anar a la piscina i jugar amb les meves germanes. Quan tinc temps lliure m’ho passo bé quedant amb...\nAina Navarro Beltran\nEscola Vedruna El Carme,\t6è B - Hola, em dic Aina Navarro Beltran, tinc 11 anys i visc a Manlleu des de que vaig néixer. Sóc atenta, alegre, simpàtica, responsable... Els meus hobbies son llegir, tocar el piano, la natació i mirar sèries o pel·lícules...


Notícies - El ple dona el vistiplau a l'avantprojecte de l'escola La Mirada\nEl ple dona el vistiplau a l'avantprojecte de l'escola La Mirada\nL'avantprojecte s'ha aprovat amb els vots a favor dels grups del govern i Ciutadans i amb l'abstenció de Junts\nRender del projecte de l'escola La Mirada / Foto: Ajuntament de Sant Cugat\nel 19/juliol Sara Bella Política PDF\nPas decisiu perquè el nou edifici de l'escola La Mirada s'inauguri a l'inici del curs 2023-2024. El ple municipal ha aprovat l'avantprojecte de la dotzena escola amb els vots a favor dels regidors de l'equip de govern i Ciutadans i amb l'abstenció de Junts per Sant Cugat. El tinent d'alcaldia de Desenvolupament Urbà, Francesc Duch, ha assegurat que "es tracta d'un projecte singular i de referència que tenim l'obligació de tirar endavant". Per la seva banda, el regidor de Junts Joan Puigdomènech ha explicat que des del seu grup no han votat en contra "per no demorar la posada en marxa de la nova escola", però que consideren que des del govern "no s'ha lluitat prou per mantenir la proposta d'ubicació inicial".\nEn aquest sentit, Duch, s'ha mostrat "molt sorprès" per l'abstenció de Junts i ha lamentat que "les persones que ens han portat fins a aquesta situació, s'abstinguin de donar-nos suport als que hem trobat solucions". Per la seva banda, la regidora de Ciutadans, Munia Fernández-Jordán, ha anunciat el vot a favor del seu grup i ha remarcat la importància del projecte, del qual ha dit que "segurament és el més important d'aquest mandat".\nEl tinent d'alcaldia ha recordat que el projecte executiu que s'ha aprovat inicialment és una modificació respecte al projecte inicial, feta per tal d'assegurar la integració respectuosa de l'escola amb l'ambient que l'envolta. Duch també ha reiterat el compromís del Departament d'Ensenyament d'aportar 5,2 milions d'euros dels 8,8 milions d'euros totals que costarà el projecte. Els 3,6 milions restants els aportarà l'Ajuntament de Sant Cugat.\nAvui aprovem inicialment un projecte executiu, pas previ a l'aprovació definitiva i inici de la licitació de les obres. Es tracta d'una modificació de l'original, adaptada al nou emplaçament.\nPer nosaltres el projecte de la Mirada probablement és el projecte més important de tot el mandat. És un projecte de ciutat i el nostre compromís sempre ha sigut a favor.\nEns reiterem en què la proposta d'ubicació inicial era la més convenient i era una ubicació més respectuosa amb el Bosc de Volpelleres.\nMolt articles del regidors de suposades esquerres…, parlant de emergència climatica, però al bosc de Volpelleres , es talaran centenars d’arbres, poden evitar-ho, tenim un mal govern d’hipòcrites, apa.\nPere Ferrer Morello. Enviat el 21/juliol


quadern d'aram - Trabajos finales - 351 Palabras\nPáginas: 2 (351 palabras) Publicado: 13 de enero de 2015\n1. De quin fet històric para la novel.la?\nLa novel.la parla de l'angoixa radical del genocidi armeni, en que un conjunt de matances i deportacions massives de la població armènia varen serrealitzades per l'imperi Otomà entre finals del segle XIX i especialment entre els anys 1915 i 1916, durant el règim dels Joves Turcs.\n2. Quina forma adapta? Que aconsegeix aquesta forma?\nAdapta laforma de un diari\n3. Que simbolitza les roses, el mar i la poesia en aquesta novel.la?\nEl mar representa la llibertat i és l’element que facilita als protagonistes la fugida cap a una nova vida. Elmar permet, alhora, a Aram, reflexionar sobre els veritables perills de la vida, no pas causats pel mar sinó pels homes. Les roses i el jardí són el record de la vida anterior perduda per sempre;Poesia: l'ànima d'aquest poble perviurà sempre en la poesia: Els cants i els costums que són les arrels del poble armeni, la seva permanència. La veu de protesta enfront d'aquells que negaren la sevaexistència i la revenja i el testimoni: tot vinculat a la poesia armènia\n4. Per què és molt forta la Maryk?\naram opina que la seva mare es molt forta per la dura experiència que ha de viure,promet fer un pelegrinatge al monestir de Narek si el seu fill aconsegueix superar una pneumònia que està a punt de costar-li la vida) plora a les nits perque aram no s’en adoni, pel record dels familiarsassesinats Sap valorar el que la gent ha fet per ella, i per això no dubta a ajudar els altres quan ho necessiten.\n5.Què pretén aquesta novel.la?\ncompleix perfectament el principi de no perdre maiel respecte per les víctimes\ndóna una visió molt completa i àmplia, i aporta els diferents punts de vista del que va suposar l’extermini del poble armeni, d’una banda, tenim el testimoniatge d’Arami Marik, que narren en primera persona la horrible experiència viscuda, i d’altra banda, al final de l’obra trobem el testimoni d’Hassan, taxista turc, que va haver de matar els armenis per ordres...


L’espectacle amb actors i titelles de “El jorobado de Notre Dame” arriba aquest diumenge a Bétera – BÉTERA – toda la información del Bétera, Valencia\nL’espectacle amb actors i titelles…\nL’esplanada del passeig de l’Albereda acollirà hui diumenge, 05 de juny, l’obra “El jorobado de Notre Dame”.\nEs tracta d’un espectacle familiar amb actors i titelles. L’acte donarà inici al voltant de les 12.00 hores.\nL’entrada és lliure fins a completar aforament.\nL’obra està representada per Mila FR (Mila Fernández) d’Amimic Teatre, Miryam Garcés i unes titelles molt simpàtiques. Aquesta agrupació va iniciar la seua trajectòria en la primavera de l’any 2008 en unir els esforços de tres compayies diferents. Aquestes formacions eren: VERA TEATRE, TEATRE MILA F.R. i FA TEATRE. Des d’eixe moment d’unió, les propostes escèniques uneixen art, teatre i infància. Es tracta d’un equip format per actors, músics i titellaires, entre altres.


PICE Archives - Cambra de Comerç de Manresa\nLa Cambra de Comerç de Manresa començarà properament un nou curs de formació gratuït adreçat a joves menors de 30 anys que vulguin accedir a un lloc de treball. L’àmbit del curs és el de les activitats auxiliars de comerç i magatzems i permet obtenir, també de manera gratuïta, el carnet de manipulador d’aliments i el de conducció de carretó elevador/retràctil i transpaleta. La formació començarà el 13 de juny i s’acabarà el 19 de juliol. El curs forma part del programa PICE a través del qual la Cambra ofereix formació orientada a lluitar contra l’atur juvenil, en àmbits amb […]\nLa cinquena edició de la Fira de l’Ocupació del Bages que ha tingut lloc avui al Museu de la Tècnica de Manresa ha tingut menys visitants de l’habitual, tot i les elevades taxes d’atur i els llocs de treball que hi oferien una vintena d’empreses del territori. Durant tot el dia han passat per la fira poc més de dues centes persones, aproximadament la meitat que en la darrera edició que es va fer el mes de desembre passat i que va batre rècords d’assistència. El poc temps que ha passat entre aquestes dues edicions de la fira i el […]\nLa Fira de l’Ocupació del Bages tornarà al Museu de la Tècnica de Manresa el 28 d’abril\nEl dijous 28 d’abril tindrà lloc una nova edició, la cinquena, de la Fira de l’Ocupació del Bages, un punt de trobada entre persones que busquen feina i empreses que necessiten cobrir diferents llocs de treball. La fira serà l’acte central de la Setmana de l’Ocupació del Bages que organitza l’Ajuntament de Manresa entre el 25 i el 29 d’abril. La fira se celebrarà per segon cop al Museu de la Tècnica, emplaçament que es va estrenar en la darrera edició que va tenir lloc el passat mes de desembre. En aquests moments hi ha prop d’una vintena d’empreses confirmades […]\nMés de 500 joves sense estudis han rebut formació a la Cambra de Comerç de Manresa des de l’any 2015 gràcies al programa PICE (Programa Integral de Qualificació i Ocupació) que porten a terme les Cambres de tot l’estat per lluitar contra l’atur juvenil. El programa ofereix cursos totalment subvencionats i clarament orientats a aconseguir la inserció laboral dels joves participants, ajustant els continguts a les necessitats de les empreses del territori. En aquests set anys, aproximadament el 40% dels participants al programa ha aconseguit trobar una feina. Per a la majoria d’ells es tracta de la primera feina, amb […]\nMés de 400 persones van participar ahir a la quarta edició de la Fira de l’Ocupació del Bages, que es va celebrar al Museu de la Tècnica amb 18 empreses que hi buscaven nous professionals per incorporar a les seves plantilles. La d’enguany ha estat l’edició amb més visitants de la fira que, en l’última edició presencial celebrada l’abril del 2019, va registrar 350 inscrits. El canvi d’emplaçament de l’Anònima al Museu de la Tècnica va oferir més espai i una major comoditat, tant per les empreses com per als assistents. En l’acte inaugural, la presidenta de la Cambra de […]\nLa Cambra de Comerç de Manresa impulsa un nou programa per formar joves sense feina per tal que puguin treballar en la producció d’esdeveniments culturals adaptats a situacions de crisi, com és el cas de l’actual context de crisi sanitària provocada per la Covid19. La formació s’inscriu dins del Programa Integral de Qualificació i Ocupació (PICE) de les Cambres, del sistema de garantia juvenil, que ofereix a joves sense feina noves oportunitats laborals. El curs es farà del 13 d’octubre al 16 de novembre i va a càrrec de la cooperativa Cultura del Bé Comú amb el suport de la […]\nLa Fira de l’Ocupació del Bages es farà el 16 d’abril al Museu de la Tècnica\nLa tercera edició de la Fira de l’Ocupació del Bages es farà el proper 16 d’abril al Museu de la Tècnica de Manresa. Després de celebrar-se a l’Anònima els darrers dos anys, la fira canvia d’emplaçament per guanyar espai i poder acollir un major nombre d’empreses, de candidats i d’activitats paral·leles. La fira es farà de 9 del matí a 2 del migdia i de 3 a 5 de la tarda amb l’objectiu de poder-se adaptar als horaris de treball o d’estudis dels visitants que vulguin anar-hi a la recerca de noves oportunitats laborals. Ara per ara hi ha 19 […]\nLa Cambra de Comerç de Manresa començarà el proper mes de febrer una nova edició del curs d’imatge i so, inclòs al Programa Integral de Qualificació i Ocupació (PICE) adreçat a joves menors de 30 anys que vulguin formar-se per obtenir un lloc de treball. L’objectiu del curs és donar als participants els coneixements necessaris per treballar en el suport tècnic d’espectacles en viu. La proposta compta amb la col·laboració del teatre Els Carlins i la companyia teatral Sargantana, que és qui impartirà el curs. Amb aquest curs es vol oferir una formació diferent que permeti als joves iniciar el […]\nEl nou curs de la Cambra per a joves sense feina se centrarà en les tècniques de comunicació i d’atenció al client en el món del comerç, amb l’objectiu de formar-los per tal que puguin planificar i gestionar activitats comercials orientades a seguir i fidelitzar la clientela. El curs és totalment gratuït i ofereix una beca de 75 € per a tots els participants. Començarà el dia 3 de juny i s’impartirà de dilluns a divendres, de 9 del matí a 2 de la tarda, fins el 7 de juliol. Seran un total de 125 hores de formació en les […]\nLa Cambra de Comerç de Manresa busca joves de menys de 30 anys que vulguin formar-se per treballar en el sector de la bellesa i les cures personals a través d’un nou curs del programa PICE, que estarà centrat en la manicura i la pedicura. El curs, que és gratuït i està becat amb 75 €, es farà entre els dies 14 de maig i 20 de juny, en horari de dilluns a divendres. La formació especialitzada anirà a càrrec de l’Escola Christabel. A més, també es treballaran continguts generals de competències bàsiques i ocupabilitat. El programa PICE de la […]


Perfil de música 18.04 editors sequenciadors - Wiki Linkat\nPerfil de música 18.04 editors sequenciadors\nEditors i seqüenciadors:\nArdour és un programa d'enregistrament multipista d'àudio i midi a disc dur de codi obert i distribuït sota llicència GPL.\nGeneralment és usat com un entorn de masteritzat d'àudio, encara que les seves potencialitats van molt més enllà, ja que és un estudi d'enregistrament digital sofisticat.\nAudacity és un editor d'àudio multipista. Està dissenyat per facilitar la gravació, reproducció i edició d'àudio digital.\nChordify Recurs web: chordify.net\nHydrogen Hidrogen és una caixa de ritmes avançada. El seu principal objectiu és portar la programació de ritmes basada en patrons de forma senzilla i intuïtiva.\nImpro-visor Impro-Visor és un programa de notació musical dissenyat per ajudar als músics de jazz a composar y escoltar "solos" semblants als que ells mateixos podrien improvitzar, tot i que l'ampliació de la biblioteca d'estils ho ha extès més enllà del jazz, semblant-se més al que es coneix com a Band in a Box.\nJamStudio Recurs web: JamStudio.com\nLinuxBand LinuxBand és una interfície gràfica d'usuari per a MMA (Musical MIDI Accompaniment). Escriu els acords i el programa crearà un acompanyament musical.\nLMMS LMMS és una alternativa lliure als programes comercials. L om ara FL Studio. LMMS treballa amb sintetitzadors, mostres d'àudio (samplers) i canals MIDI. És compatible amb teclats MIDI i amb connectors LADSPA i VST.\nMusE MusE és un seqüenciador per a instruments MIDI i àudio amb capacitats de gravació i edició. Muse pretén ser un estudi virtual multipista per a Linux.\nRosegarden Rosegarden és un seqüenciador professional d'àudio i MIDI, editor de partitures i entorn general per a l'edició i composició de música. Rosegarden no incorpora cap sintetitzador per la qual cosa requereix d'un sintetitzador MIDI hardware o bé software com ara FluidSynth o Timidity.\nSoundtrap Recurs web: soundtrap.com\nObtingut de «http://linkat.xtec.cat/portal_linkat/wikilinkat/index.php/Perfil_de_m%C3%BAsica_18.04_editors_sequenciadors»\nDarrera modificació de la pàgina: 12:04, 12 maig 2020.\tAquesta pàgina ha estat visitada 611 vegades.


Fiscalia arxiva la denúncia d’Homs a Rajoy i veu pressions pel 9-N\nLa de l’Estat denuncia “assetjament i insults” i la del Suprem ignora la demanda de l’exconseller || El PDeCat censura el Govern central i un “Estat de dret malalt”\n© Entrega de la Medalla de Barcelona a la família de Muriel Casals.\nFiscalia va esdevenir ahir protagonista per dos raons: denunciar assetjament i insults pel judici del 9-N i arxivar la denúncia del portaveu del PDeCAT al Congrés, Francesc Homs, contra el president del Govern central, Mariano Rajoy.\nLa Fiscalia General de l’Estat ha expressat la seua solidaritat i el seu suport als fiscals de Catalunya i en especial a la fiscal en cap de Barcelona, Ana Magaldi, davant de “l’assetjament i els insults d’un grup de radicals” concentrats a les portes del Palau de Justícia després d’una sessió del judici del 9-N. En un comunicat aquest dilluns, la Fiscalia General ha mostrat la seua “profunda preocupació pels intents de pressionar la Justícia en la seua tasca de fer prevaler l’imperi de la llei”.\nTambé es van multiplicar les rèpliques al discurs de diumenge passat del president del Govern central, Mariano Rajoy, en el congrés del PP. El vicepresident, Oriol Junqueras, rebutja l’apocalipsi que, segons la seua opinió, apunta Rajoy en cas de la independència de Catalunya i va deixar clar que la Generalitat defensarà les seues competències.\n“La consulta és un avís a navegants del referèndum”\n“La consulta és un avís a navegants del referèndum”, va afirmar ahir l’expresident Artur Mas, que hores abans havia advertit que “Espanya ha perdut la meitat dels catalans”, amb referència al desinterès i l’increment del nombre d’independentistes.


He estat uns dies de viatge amb uns alumnes de 1r d'ESO: han estat tota una aventura i una experiència. De retruc, he de dir que endur-se alumnes de viatge implica molta més faena del que sembla, i no sé fins a quin punt em correspon com a docent.\nDeixant de banda el fet del trajecte en autobús (que es posen el cinturó, que no s'alcen, que no mengen, que no roseguen xiclets, que estiguen quiets perquè no es maregen, etc.), he hagut de fer front a situacions vàries. Pel que fa al menjar: que paren taula i que la desparen; que netegen les taules i que no embruten el pis; que es servisquen el menjar sense fer marranades, que se'l mengen, que buiden el plat. Ací jo he hagut de fer de pare tot dient-los que mengen de tot, que es mengen la verdura, la sopa, la carn, o en definitiva que es desdejunaren o soparen!\nPel que fa a la higiene, havia de controlar que es dutxaren, que es llavaren les mans, que es canviaren la roba, que no embrutaren les habitacions. En el tema del descans he hagut de bregar també: fins i tot he hagut de dormir amb ells perquè si no, estarien tota la nit de xarreta, parlant amb el mòbil, fent-lo servir de fil musical per a tota l'habitació. Si es posa malalt el xiquet, no ja dur-lo a cal metge, sinó també cal cercar el centre de salut corresponent (públic, privat), comprar els medicaments, vetllar-lo si necessita allitar-se, etc.\nAl remat, no sé si diria que ho he passat bé, però el fet d'endur-se alumnes menuts de viatge implica moltes coses que no sé fins a quin punt em sent capacitat de fer.\nPublicat per dospoals a 14:32\nEtiquetes de comentaris: Primavera 2010\ndimarts, 20 d’abril, 2010\ndimecres, 21 d’abril, 2010\ndivendres, 23 d’abril, 2010\nHe estat uns dies de viatge amb uns alumnes de 1r ...


Notícies anarquistes de més de 50 col·lectius catalans 🏴 Anarquia.cat I Trobada d’afiliades a la CNT del Baix Montseny – Anarquia Catalunya 🏴\nAquest dissabte 25 de setembre a les 17.30 hores el sindicat ha organitzat la I Trobada d’afiliats i afiliades a la CNT del Baix Montseny.\nCNT és un sindicat d’implantació, tant a les empreses com al territori. És per això que volem facilitar punts de trobada, socialització i militància de l’afiliació del sindicat que viu al Baix Montseny.\nNo hem volgut deixar escapar la oportunitat per a seguir sumant i teixint aliances al territori amb els moviments socials que també treballen per la transformació social, per això la trobada tindrà lloc, a més a més, a un dels espais amb més activitat social a la zona darrerament: La Moreneta (C/ Montserrat, 20, Sant Celoni), un dels blocs ocupats per la PAHC del Baix Montseny.\nSi estàs afiliada o afiliat a la CNT i vius a algún dels municipis del Baix Montseny esperem la teva participació dissabte, perquè juntes enfortirem el sindicalisme de base al nostre territori!\nCNT anima a participar de les mobilitzacions aquest 8M al Vallès Oriental i Baix Montseny La PAHC Baix Montseny anuncia l’okupació d’un bloc d’habitatges a Sant Celoni propietat de la Sareb La PAHC Baix Montseny anuncia l’okupació d’un bloc d’habitatges a Sant Celoni propietat de la Sareb Diumenge 14 de març (11:00h): Trobada per l’obertura de passos fronterers secundaris del Pirineu Trobada informativa sobre el procés de construcció del nou Cap Raval Nord El Govern de la Generalitat aprova ampliar l’àmbit territorial del Parc Natural del Montseny i reforçar-ne la protecció “Quan un malestar és compartit, deixa de ser un fantasma individual per ser un punt de trobada” Trobada diumenge a la tarda a la Platja de Pals per retirar residus ‘La flor de la palabra’, un reportatge de Sara Vendrell sobre la Trobada zapatista a la Serra d’Almos el 1997 Federica Montseny La Mujer, problema del hombre Reactiven la ILP del Montseny per rescatar un parc natural atrapat en l’any 1977 El regidor Xavier Dilmé, que planteja presentar un recurs contenciós-administratiu contra l’Ajuntament de la Bisbal d’Empordà per l’acord del ple municipal de dedicar un carrer a Federica Montseny i un altre a Muriel Casals


Esquerra i DiL acorden unitat de vot en el debat d'investidura de Sánchez - Regió7 :: El Diari de la Catalunya Central\nEsquerra i DiL acorden unitat de vot en el debat d'investidura de Sánchez\nLes formacions independentistes condicionen el seu suport al PSOE a negociar un referèndum a Catalunya\nefe | madrid 17.02.2016 | 00:00\nJoan Tardà, ahir en roda de premsa, entre Santiago Vidal i Gabriel Rufián j. j. guillen/efe\nEls grups independentistes catalans d'ERC i Democràcia i Llibertat (DiL) al Congrés van acordar que "votaran el mateix" en la investidura de Pedro Sánchez, segons va confirmar ahir aquesta tarda el portaveu de DiL, Francesc Homs, per a qui "a efectes pràctics seria el mateix abstenir-se que absentar-se".\nCom va fer el portaveu d'ERC, Joan Tardà, que es va reunir amb Sánchez minuts abans que ell, Homs va traslladar al candidat socialista que no fixarà una posició a la seva investidura fins saber "si hi ha acord, amb qui, de quina manera i en quines condicions".\n"No és el mateix un acord PSOE i Ciutadans, que Podem i PSOE que PSOE, Podem i Ciutadans, no és el mateix i fins que no ho coneguem no podrem fixar una posició definitiva", va argumentar.\nEl portaveu d'Esquerra va admetre que si els socialistes pactessin amb Podem i els dos partits "vinguessin amb el referèndum sota del braç com aquell que porta un pa", els independentistes catalans es plantejarien l'abstenció. Però es va mostrar convençut que això "no passarà" perquè en la seva reunió amb Sánchez el líder socialista els va dir que "mai, mai, mai" donarà suport a la celebració del referèndum. Per això, va afegir, "ja es dedueix" quina serà la posició d'ERC i de DiL en la investidura.\nEn qualsevol cas va assegurar que ni Sánchez els ha demanat l'abstenció ni ells l'hi han ofert en aquesta reunió, que, va subratllar, va ser "cordial i interessant", i en la qual el dirigent d'ERC va "retreure" al líder socialista que no vulgui reconèixer públicament que "Catalunya és una nació".\nI, segons va assegurar Tardà, Sánchez els va dir que ho sentia però que no podia fer aquest reconeixement perquè llavors donaria als catalans "atributs per decidir sobre el seu futur".\nEl portaveu d'ERC va explicar, d'altra banda, que va preguntar a Sánchez si, en cas de presidir el govern, pensa "reprimir" els catalans i el procés sobiranista, i, segons Tardà, Sánchez els va respondre que "sempre ha estat allunyat de les posicions del PP", que ha optat per la "judicialització i la imputació". "Ja veurem si [Sánchez] va a rebuf d'aquesta política o no", va assenyalar Tardà, qui va insistir a criticar la "criminalització" que se segueix fent des del govern central del procés sobiranista català.\nLa reunió, en definitiva, va servir, segons va assenyalar Tardà, per constatar que el PSOE i ells viuen en "mons polítics paral·lels que no sembla que s'hagin de trobar".\nFins i tot va dir haver vist en Sánchez, malgrat tenir "bon tarannà", certa "regressió" respecte al que pensava José Luis Rodríguez Zapatero sobre la qüestió catalana el 2004 i el 2005, i va lamentat escoltar el relat "poc ambiciós" del líder socialista, que només aspira a portar a terme una reforma mínima de la Constitució per a un mínim Estat federal.\nPer la seva banda, en la roda de premsa que va oferir després de la reunió amb Sánchez, Homs va posar èmfasi a dir que "no entendria com una proposta que es diu progressista i de canvi no permet votar per dirimir el futur polític de Catalunya" i que, si Sánchez "no assumeix una cosa tan bàsica com resoldre les coses votant en democràcia, ni tan sols podem abstenir-nos".\nPreguntat si consideraria la possibilitat d'absentar-se en la votació, va assenyalar que "a efectes pràctics seria el mateix abstenir-se que absentar-se, amb una única diferència d'ordre estètic". "Les conseqüències de fer una cosa i una altra són les mateixes, si és que es fa", va sentenciar Homs.\nEl portaveu de DiL va explicar que la seva sensació davant el panorama polític és que "cadascú està a la seva trinxera i al que surt a camp obert per intentar parlar amb els altres li tiren pedres i quan intenta tornar a casa li tanquen la porta".\nSobre el document que ha presentat Podem per a un acord de govern amb el PSOE, ha valorat que "mantingui el compromís de referèndum", però Homs va admetre que hi ha coses que el "preocupen" i que en matèria competencial hi ha en ell una "visió més jacobina que la que van tenir els governs del PSOE".\nDesprés d'apuntar que "un dia d'aquests" representants de DiL es veuran amb membres de Podem i d'En Comú Podem "per analitzar el document", va acusar el partit de Pablo Iglesias de creure que "es pot arribar a acords per rodes de premsa" i d'enviar el missatge que, si obtenen càrrecs en el futur govern, "la resta és irrellevant".\n"Per això diem que el referèndum a Catalunya és inexcusable, no sigui que algú obtenint un càrrec s'oblidés dels seus compromisos", va advertir.


Hoposa Niu Mallorca Espanya - Ofertes d'hotels amb els MILLORS DESCOMPTES EN LÍNIA\nCala Barques s/n, Puerto Pollensa / Pollensa, Mallorca, Espanya, 07469 - Excel·lent ubicació - Veure al mapa\nBarri Puerto Pollensa / Pollensa Valldemossa Escora Calvia Banyalbufar Lluchmajor\nMés informació sobre Hoposa Niu\nAquest hotel boutique de vacances ofereix vista sobre una cala apartada i el mar i una ubicació tranquil·la a la cala de Sant Vicenç, a la costa septentrional de Mallorca. El Niu es troba entre els pins i les aigües cristal·lines del Mediterrani, en un edifici de parets emblanquinades d'estil típic balear que conserva alguns elements originals, com ara els arcs de pedra, combinats amb la decoració contemporània de tons blancs. Des del jardí i la terrassa de l'snack-bar, podreu admirar la vista fantàstica sobre el mar i la serra de Tramuntana. Hi ha internet Wi-Fi gratuïta a les zones comunes. Des de l'hotel, podreu arribar fàcilment a les 4 cales de la zona, entre les quals hi ha la platja de sorra fina de Cala Molins. A 7 km trobareu la localitat històrica de Pollença, amb un port encantador, una destinació ideal per anar-hi a passar el dia.\nSi necessiteu utilitzar el servei de trasllat a l'aeroport, cal que us poseu en contacte directament amb l'establiment per organitzar-lo.\nComentaris d'Agoda (3)Comentaris de Booking.com (478)


La festa de les escoles - Club Nàutic Estartit\n26 setembre 2014 Escoles esportives\nLa última setmana d’agost, l’Àrea Esportiva – Complex Torre Gran i Activitats Nàutiques, celebrem la festa de les escoles.\nAquest dia és especial per tots nosaltres, és la jornada en la que tots els cursetistes que han assistit a les Escoles d’Estiu i tot el personal que engloba aquestes activitats, juntament amb els pares i familiars, ens reunim per gaudir d’un dia ple de sorpreses i emocions.\nLa Festa s’inicia al matí, ens espera una gran gimcana que prepara l’equip de monitors. Diverses proves físiques, jocs d’aigua, cucanya, piscina i novetats com ara, inflables i un tobogan gegant són algunes de les activitats en les quals els nens són protagonistes i el nostre principal objectiu és la diversió.\nA la tarda, l’equip de monitors i els cursetistes es unim i assegem l’espectacle que hem anat creant durant tot l’estiu i que representarem per a tot el públic que ens acomanyarà.\nArribada l’hora, es dona la benvinguda i es presenta cada grup amb el seu monitor, és un moment important per nosaltres ja que durant tot l’estiu hem format un gran equip i un estret lligam entre tots i aquets dia demostra que junts som un! Els particiapants a l’activitat de gimfunky animaran la festa amb els seus fantastics balls i coreografíes que han estat assejant per aquest gran dia.\nPer últim, l’entrega de premis, moment que ens acompanyen representant del Club, de l’Estació Nàutica de l’ Estartit i regidors de l’Ajunatemnt de Torroella. Tots els integrants dels cursos reben una medalla de participació i record de l’estiu. Seguint una pauta d’ evaluació, l’equip de monitors nomena als nens i nenes perque rebin un premi addicionals per actituds, aptituds, participació, mèrits i també als guanyadors dels tornejos de tennis i pàdel.\nAquest moment és el més destacat per nosaltres, el que pretenem es que tots els cursetistes s’emportin un bon record de la seva estada a les escoles, que la seva sensació sigui d’alegria quan recordin l’estiu i que sobre tot, tinguin ganes de tornar a veure’ns i animar-se a venir el proper estiu.\nFinalitzats tots els actes, ens agrupem per assaborir un aperitiu en el que vivim moments de comiat tot i que, les escoles no finalitzen fins la primera setmana de setembre.\nPer concloure, la festa és el gran dia de les escoles d’estiu i la nostre fita és que aquest dia es reculli el més important i el que hem intentat aconseguir durant tot l’estiu, que els nens i nenes gaudeixin amb nosatres i nosaltres amb ells.


Últims programes - Cites 2.0\nCites 2.0 - 27/07/2015\nA l'últim episodi de Cites 2.0 parlarem de sexe, amor i aplicacions amb els convidats que han visitat el plató durant tota la temporada. Tindrem una cita amb l'Elisenda i veurem com la seva vida ha fet un gir de 180 graus des que la vam conèixer al primer programa. També farem un repàs dels estudis més sorprenents sobre les relacions i recordarem els moments més divertits al carrer.\nCites 2.0 - 20/07/2015\nCites 2.0 - 13/07/2015\nSer pare avui dia, no és fàcil. Ser fill tampoc ho és. I ser adolescent, encara menys. En aquest episodi de Cites 2.0, parlarem d'aquests temes amb un grup de companys de pis, en Biel i l'Anna, en Jordi i la Renata ¿ que ens visita de nou després d'haver estat mare. La Júlia, una nena de cinc anys, ens explicarà com creu que es van conèixer els seus pares, la Bàrbara i el Víctor ¿ els protagonistes de la cita d'aquesta setmana. A part, descobrirem què és un Millennial i farem una crida al carrer per a que la gent deixi un missatge per la seva mare.\nCites 2.0 - 06/07/2015\nPer què a Facebook tothom és feliç i té una vida envejable? Què projectem a les xarxes socials? Per què hi ha cites que no van bé? Aquesta setmana, els convidats de CITES 2.0 parlaran sobre aquests temes i ens explicaran quines són les seves tàctiques a l'hora de lligar. Per altra banda, descobrirem quin és el secret per fer-se la foto de perfil perfecta i quins són els cinc errors garrafals que no s'han de cometre si es vol trobar parella online. Pujarem a bord d'un creuer amb el Pep i la Marian, una parella que va néixer arrel d'un viatge de singles pel Mediterrani.\nCites 2.0 - 29/06/2015\nCites 2.0 - 15/06/2015\nEl bon sexe, el desenamorament, històries sentimentals de les que marquen... són alguns dels temes dels que parlaran els convidats d'aquesta setmana a Cites 2.0. Descobrirem quants homes han de passar per la vida d'una dona fins a que arribi el príncep blau o per què a Facebook tothom és feliç. Finalment, reviurem la primera cita que li va preparar el Juan a l'Esther en funció dels gustos que ella havia posat a la seva pàgina de perfil de Meetic.\nCites 2.0 - 08/06/2015\nAquesta setmana, els testimonis de "Cites 2.0" ens parlaran sobre el romanticisme i l'enamorament. Coneixerem la història d'amor del Jordi i la Mireia, que van passar la seva infantesa i adolescència junts i que no es van tornar a veure fins al cap de 20 anys, gràcies a les xarxes socials. Ens visitaran Àngel Daró i la Luana, especialistes en seducció que imparteixen tallers. També descobrirem per què els efectes de l'amor són semblants als de l'alcohol o aplicacions exclusives per utilitzar amb la parella.\nCites 2.0 - 01/06/2015\nAquesta setmana, a "Cites 2.0", parlarem de l'amor i la mort. També descobrirem quines són les pitjors frases que es poden utilitzar en una cita "online" i les aplicacions que es fan servir després de la vida. Coneixerem la cita del Jordi i la Sílvia, una història d'amor que va començar amb una nit de festa al Poble-sec.\nCites 2.0 - 25/05/2015\nCites 2.0 - 18/05/2015\nCites 2.0 - 11/05/2015\nLes històries de la sèrie "Cites" passen de la realitat a la ficció a través de testimonis reals. Amor i desamor, èxit i fracàs, sexe i romanticisme... Debatrem si s'ha tenir sexe a la primera cita, si tenir fills és un problema per trobar parella i molts temes més. A part, coneixerem les aplicacions més curioses i la història d'un primer amor retrobat gràcies a les xarxes.\nCites 2.0 - 04/05/2015\nLes noves tecnologies ho han revolucionat tot, fins i tot la manera de relacionar-nos, de trobar parella o amant. És més fàcil sortir de l'armari gràcies a internet i les aplicacions? De què s'ha de parlar en una primera cita? Com cada setmana, testimonis anònims es converteixen en els protagonistes del programa "CITES 2.0", opinant i explicant vivències personals molt properes a les que viuen els personatges de la sèrie "CITES". A part, coneixerem les aplicacions més curioses i com va ser la primera cita entre el Guillem i la Marta, una parella que es va conèixer fa 8 anys en un xat.\nCites 2.0 - 27/04/2015\n"Cites 2.0" és un programa que complementa la sèrie "Cites". Té personalitat pròpia, però utilitza alguns dels moments del capítol que la precedeix com a fil conductor per obrir un debat que doni informació a l'espectador, però sobretot l'entretingui. Es parlarà de l'amor en l'era de les noves tecnologies: com ha canviat la manera de lligar, buscar parella, enamorar-se... A la primera entrega obrirem una "guerra de sexes" al voltant de la discussió entre l'Ona i l'Àlex: la gent busca amor... o sexe? És cert el tòpic que els homes busquen sexe i les dones amor?


El futur Centre Cívic Gregal s'obrirà a la ciutat amb una nova plaça entre els carrers de Castellvell i de Gaudí | La Guia De Reus\nInici Actualitat El futur Centre Cívic Gregal s’obrirà a la ciutat amb una nova...\nEl futur Centre Cívic Gregal s’obrirà a la ciutat amb una nova plaça entre els carrers de Castellvell i de Gaudí\nL’Ajuntament de Reus ha aprovat el projecte bàsic del futur centre cívic Gregal, un nou equipament que es construirà a l’antiga nau magatzem de vins del Palau Boule, al barri de Niloga, i que forma part del Pla Especial de Protecció del Patrimoni Arquitectònic i Natural de Reus. El projecte parteix de la previsió municipal, recollida al Pla d’Acció Municipal Reus 2019-2023, d’incrementar la xarxa municipal de centres cívics, i incorpora les aportacions de la ciutadania recollides durant el procés participatiu impulsat per la regidoria de Participació, Bon Govern i Serveis Generals per al disseny del nou centre cívic.\nLa previsió del Govern de Reus és licitar properament el contracte per a la redacció del projecte executiu del centre cívic, i licitar les obres de construcció de l’equipament, amb càrrec al pressupost municipal de 2022.\nLa proposta es fixa dels objectius següents:\nConservació i posar en valor la importància patrimonial de l’edifici. L’adequació per a nou usos ha de revaloritzar la pròpia imatge de la nau com a contenidor dels nous serveis.\nDotar Reus d’un nou equipament cívic de referència tant pel barri com per al conjunt de la ciutat, que permeti ubicar serveis municipals i de les entitats, i ampliar l’oferta de cursos i tallers tradicional dels equipaments cívics.\nAdequació urbanística de l’entorn per ajustar les circulacions viaries, els espais de vianants i els accessos al propi centre cívic i a l’escola Maria Cortina.\nMillorar les condicions constructives i tèrmiques de l’edifici per millorar el seu estat de conservació i facilitar el manteniment general.\nLa descripció i el programa funcional de l’edifici és el següent:\nEl vestíbul és a doble alçada, fet que permet visualitzar la volumetria completa de la nau. Des d’aquest espai es té accés a una sala habilitada com a bar i amb sortida a l’exterior que pot funcionar de manera independent. Al vestíbul es troba la recepció, informació i atenció al públic. Des d’aquí es té accés a un passadís distribuïdor, a la banda en contacte amb el pati de col·legi, que condueix a un primer grup de peces del programa: sala reunions, espais de joc infantils i un office, a mes d’un nucli de banys.\nEn aquest distribuïdor hi ha l’escala a la planta primera. Al final d’aquest espai s’arriba al nucli d’escales i ascensor i a la sala polivalent. Continuant la circulació interior arribem a un segon passadís-distribuïdor, aquest de caràcter privat que comunica amb els despatxos organitzats a la banda del carrer, i amb connexió de nou amb el vestíbul d’entrada.\nCom a peculiaritat, la sala polivalent pot funcionar de manera independent de la resta de l’edifici i ser utilitzada per entitats i col·lectius del barri.\nEl programa funcional previst en la planta baixa inclou: vestíbul-recepció, despatxos (7), sala reunions, espai joc infantil i família, office, nucli de banys, nucli escales-ascensor, escala intermitja, bar, sala polivalent\nA la planta primera i a partir del nucli escala-ascensor, s’organitza un passadís-distribuïdor perimetral que dona accés a la resta del programa d’aquest planta. D’una part, a la banda nord de la nau, trobem les aules d’informàtica, de cuina i d’activitat física amb els seus vestidors; i a la resta de la planta, aules de formació, aula taller, despatxos, nucli de banys i uns espais “de trobada” sense us específic però que permeten estar-s’hi amb zones de butaques i cadires.\nEl programa funcional preveu: espai de trobada (2), aula taller amb magatzem, casal gent gran, aula de formació doble amb possibilitat de compartimentació individual, despatxos (4), nucli banys, aula cuina, aula informàtica, vestuaris i aula activitat física.\nLa regidoria de Participació, Bon Govern i Serveis Generals va recollir l’opinió de més de 300 persones en les diferents fases del procés participatiu per al disseny del futur Centre Cívic Gregal: proximitat, audiència pública i enquesta ciutadana. Els resultats s’han tingut en compte a l’hora de definir el projecte d’usos i el projecte arquitectònic del futur equipament.\nUn total de 296 persones han respost a l’enquesta, que tenia com objectiu detectar quines són les necessitats de la ciutadania en relació al nou centre cívic. La regidoria també va fer 10 trobades amb agents clau del territori per detectar necessitats i, alhora, acostar el projecte a les persones, entitats i col·lectius de l’àrea d’influència per tal d’explicar-ho de manera propera, generar diàleg i reflexions entre l’administració i la ciutadania i recollir aportacions.\nArticle anteriorSalou presenta l’agenda d’activitats d’estiu per a joves ‘Estiu jove a la Masia Tous 2021’\nArticle següentReus engega la campanya «Reus una escapada genial»


UGT i CCOO exigeixen a la Generalitat que faci el pagament de les ajudes a residències geriàtriques | UGT Catalunya\nUGT i CCOO exigeixen a la Generalitat que faci el pagament de les ajudes a residències geriàtriques\nDavant l’anunci del Departament de Benestar Social i Família d’ajornar durant dos mesos el pagament de les ajudes a residències geriàtriques i centres de discapacitats concertats i col·laboradors , CCOO i la UGT de Catalunya volem alertar de la preocupació en tots els sectors afectats.\nLa mesura afectarà 7.500 entitats, al voltant de 150.000 usuaris i usuàries, i uns 50.000 treballadors i treballadores, posant en perill en alguns casos la viabilitat de les entitats afectades, que ja han anunciat que no podran oferir ni la mateixa qualitat assistencial ni pagar les nòmines dels treballadors del sector.\nLa UGT i CCOO de Catalunya lamentem que, una vegada més, es faci pagar la crisi a les capes més febles de la societat deixant desateses a les persones més vulnerables i repercutint els problemes de tresoreria en les ja compromeses economies dels treballadors i treballadores dels centres afectats.\nTots dos sindicats denunciem que aquesta mesura es posi en coneixement de les empreses del sector amb tan poc temps de reacció, donat que al finalitzar el mes aquestes empreses han de fer front als pagaments ordinaris com nòmines i proveïdors.\nTrobem igualment inadmissible, que l’ICASS no consideri necessari informar d’aquesta mesura les organitzacions sindicals, una mesura que està tenint impacte directe en les negociacions obertes, com la del sector de l’atenció domiciliària i en les condicions laborals dels treballadors del sectors afectats.\nLa UGT i CCOO de Catalunya volem denunciar que si les retallades fetes pel govern de la Generalitat es compensen amb un increment del nombre d’usuaris a atendre per cada professional (augment de ràtios), els primers perjudicats seran els mateixos usuaris perquè disminuirà l’atenció que avui reben. En segon terme, resulten perjudicats els professionals, per l’empitjorament de les seves condicions de treball i també per les rescissions de contractes. Els més afectats seran els qui avui fan substitucions, caps de setmana, etc., és a dir, aquells treballadors i treballadores en situació més precària en el sector.\nExigim la màxima responsabilitat al govern de la Generalitat i li demanem l’esforç que calgui per assumir els compromisos adquirits i fer efectius els pagaments acordats.


El Concurs de Castells es referma com a principal aparador del fet casteller i de Tarragona arreu del món — Ajuntament de Tarragona\nEsteu aquí: Inici › Cultura i festes › Notícies › Notícies 2016 › El Concurs de Castells es referma com a principal aparador del fet casteller i de Tarragona arreu del món\nEl Concurs de Castells es referma com a principal aparador del fet casteller i de Tarragona arreu del món\nEl XXVI Concurs de Castells serà recordat no només per l'excel·lent nivell casteller viscut durant les tres jornades, sinó per l'alta expectació mediàtica\nEl XXVI Concurs de Castells serà recordat no només per l'excel·lent nivell casteller viscut durant les tres jornades, sinó per l'alta expectació mediàtica, que han permès apropar tant el Concurs, el fet casteller i la ciutat de Tarragona no només arreu del país, sinó a diferents parts de l'estranger.\nLes tres jornades del Concurs s'han pogut seguir íntegrament en directe gràcies a la transmissió oferta per Tac12 i la Xarxa, amb una audiència total HBBTV de 750.000 espectadors diumenge i 480.000 dissabte, segons dades ofertes per les mateixes televisions. La retransmissió en streaming del Concurs a través de les pàgines web de Tac 12 i la Xarxa va ser seguida per 40.000 persones en el conjunt del cap de setmana. D’altra banda, el resum de 90 minuts ofert ahir al vespre per Televisió de Catalunya va ser vist per 112.000 espectadors i un 5,3% de quota de pantalla.\nEl programa El Suplement de Catalunya Ràdio es va emetre en directe des de la Tarraco Arena Plaça, centrat principalment al Concurs i a l’actualitat de la ciutat. Rac1 també va fer oferir la transmissió de la jornada de diumenge, mentre que mitjans locals com Tarragona Ràdio, Ràdio Valls o Ràdio Vilafranca també van oferir una amplíssima cobertura del certamen. Finalment, prop de 400 periodistes i professionals de 125 mitjans es van acreditar.\nPer segona edició consecutiva, la presència de fotògrafs d'agències internacionals com Emilio Morenatti d'Associated Press, Lluís Gené de France Press, Davis Ramos de Getty Images, Albert Gea de Reuters o Pau Barrena de Xinhua News han permès que el Concurs de Castells sigui avui notícia a mitjans com el britànic Daily Mail, el portal web de la TV nord-americana NBC, el portal xinès Global Times, la TV francesa Euronews o l’alemany Der Spiegel, entre molts d’altres.\nRed Bull Media House va oferir, a través dels seus canals i plataformes digitals, un resum de 2 hores en anglès de la jornada d’ahir diumenge. El programa, que es pot recuperar a la seva pàgina web, va explicar el desenvolupament del certamen i també va explicar, de manera divulgativa, diferents aspectes introductoris del món casteller.\nNational Geographic TV va enregistrar aquest cap de setmana imatges sobre una nova sèrie documental que està preparant, en què s’aproximarà al fet casteller des d’un vessant científic. El Concurs de Castells també serà present en un reportatge sobre els castells que està preparant la TV franco-alemanya ARTE, així com a propers programes de la Starhub Cable de Singapur o el Channel 7 d’Austràlia.\nLa TV nacional xinesa CCTV també ha seguit aquest cap de setmana tant l’evolució dels Xiquets de Hangzhou com el desenvolupament de tot el certamen. Precisament sobre les declaracions que l’alcalde de Tarragona ha efectuat aquest matí a Rac1 al voltant de la participació de la colla xinesa, el mateix Josep Fèlix Ballesteros ha volgut matisar que “la menció que la Coordinadora de Colles Castelleres de Catalunya havia autoritzat la participació dels Xiquets de Hangzhou ha estat fruit d’un malentès, i vull deixar clar que la invitació ha estat una decisió exclusiva de l’Ajuntament de Tarragona”.\nDiferents grups de periodistes de diaris regionals francesos, suïssos i alemanys han passat aquest cap de setmana per la Tarraco Arena Plaça i en les properes setmanes tenen previst publicar articles amb les seves impressions sobre els castells. El corresponsal a Espanya del Frankfurter Rundschau es va desplaçar a Tarragona per fer un article sobre la importància dels baixos en el món casteller.\nDurant la jornada de diumenge del Concurs, la pàgina web oficial ha rebut un total de 29.502 visites, prop d’un 10% més que en l’anterior edició.\nL’aplicació per a dispositius mòbils del Concurs de Castells va registrar 8.041 visites durant tot el cap de setmana, prop d’un 30% més que fa dos anys.\nFins aquest matí, el nombre de fotos presentades al concurs d’Instagram #ElmeuConcurs és de 2.472.\nLes imatges publicades pels 22 instagramers convidats per l’organització és de 61.356 m’agrada.


Confidencial Quin problema té el president de l'AMI?\nJosep Maria Cervera, alcalde del Port de la Selva i president de l'Associació de Municipis per la Independència (AMI), té un greu problema: la seva localitat, que viu essencialment del turisme, afronta aquesta pròxima campanya d'estiu amb severes restriccions d'aigua, a causa de la salinització de l'aqüífer que abasteix la població.\nD'aquesta manera, s'ha prohibit l'ús de la xarxa de subministrament per regar jardins, netejar els carrers o omplir piscines. En un ban publicat per l'alcalde es donen instruccions a la Guàrdia Urbana perquè vigili i sancioni l'incompliment d'aquestes estrictes mesures. Curiosament, Josep Maria Cervera dona com excusa que ha plogut poc i, segons ell, això ha impedit la regeneració de l'aqüífer. Però aquesta explicació fa riure, perquè, com tothom sap, aquest hivern i aquesta primavera han estat molt plujoses, també a la comarca de l'Alt Empordà.\nEl problema no és nou i l'any 2015, l'Ajuntament del Port de la Selva va anunciar a bombo i platerets que posava en marxa un innovador sistema per injectar l'aigua reciclada de la depuradora a l'aqüífer i, d'aquesta manera, es garantiria el subministrament a la població. Però aquest experiment, que va costar uns 200.000 euros, s'ha demostrat un estrepitós fracàs.\nEn portes de la temporada d'estiu, quan el turisme dona vida a aquesta vila marinera, la realitat és que els visitants es trobaran amb dures restriccions d'aigua, fet que es considera la pitjor propaganda possible. Molts residents que tenen casa a la zona ja han manifestat la seva indignació perquè no poden regar els jardins ni omplir la piscina.\nAixò sí, Josep Maria Cervera s'ha incrementat el seu salari com alcalde i, en l'actualitat, ja cobra més de 30.000 euros anuals. Presumeix de ser el president de l'AMI, però és incapaç de resoldre un problema bàsic com és l'abastiment d'aigua als veïns i als turistes.\nAMI El Port de la Selva Josep Maria Cervera


Detingut un empresari per la mort d'un treballador sense contracte que va caure d'una bastida a Alboraia | Valencia Extra\nEfectius de la Guàrdia Civil de Montcada han detingut a un home, empresari, després de la mort d’un treballador sense contracte que va caure d’una bastida a Alboraia.\nSegons han confirmat a Europa Press fonts de la Benemèrita, l’home va ser arrestat ahir per un delicte d’homicidi imprudent. Inicialment les investigacions les duia a terme la Policia Nacional, però finalment es van derivar a la Guàrdia Civil en ocórrer els fets a Alboraia, demarcació d’aquest cos de seguretat.\nDesprés de la caiguda, un company va avisar al seu cap, l’empresari, i van traslladar al treballador fins a un hospital de València i suposadament el van deixar allí sense aportar més dades. Van tardar a portar-ho al centre sanitari així com a avisar al ‘112 Comunitat Valenciana’, segons ha pogut saber Europa Press.


El Millor D'anar Es Tornar | Librería Online TROA. Comprar libro\nNou llibre d'Albert Espinosa (Barcelona, 1973) en el qual, com els anteriors, barreja els ingredients dels llibres d'autoajuda amb els literaris. Amb els seus llibres pretén transmetre una imatge optimista de la vida on l'important és superar les dificultats i trobar el sentit de la vida i l'amor. Com ha afirmat en una entrevista, "la meva religió és la gent bona". I a millorar els seus lectors van dirigides les històries que escriu, plenes de bones intencions i desitjos de canvi i de millora personal.\nEn aquesta ocasió, estem davant d'una novel·la distòpica que se situa en l'any 2071, el 23 d'abril, el dia en què la protagonista, Rosana, compleix cent anys. Aquest dia, les autoritats permeten als que compleixen aquesta edat que puguin dur a terme el que anomenen "karma artificial": tenen un dia per nominar tres persones que els han fet mal en la seva vida, i triar una d'elles perquè desaparegui completament. És una manera de purgar els elements indesitjables, els que en algun moment de les seves vides han optat pel mal.\nPer complir la missió, es trasllada a casa un robot -gairebé totes les tasques ja les realitzen robots-. Aquest robot acompanyarà Rosana durant tot el dia perquè compleixi amb l'objectiu d'alliberar la societat d'una persona indesitjable. La novel·la conte les vicissituds que tenen Rosana i el jove robot per complir la seva comesa.\nNovel·la amb un argument potser massa rebuscat amb la qual tornen a aparèixer els senyals d'identitat d'aquest autor: un "bonisme" literari ple de reflexions existencials. L'accent de la novel·la està més en aquests missatges que en l'argument. I aquí és on entren els gustos dels lectors: a uns, les novel·les i el seu contingut els semblarà un compendi de tòpics superficials; a d'altres, un llibre amb valors positius i optimistes que els ajudaran a enfrontar-se a les complexitats de la vida.


The unspoken words of my heart: Freedom\nPosted by Wayfarer at 1:17 AM\nla llibertat en sí, és una mica complexa. No sé si jo si és millor que hi hagi normes, de fet sempre n'hi ha i normalment estan imposades i poques vegades estan consensuades, cosa que penso que tot funcionaria una mica millor. Però a vegades la coacció no dóna la felicitat (segons per què). Petonets!!!\nLa llibertat és un repte perquè no estem preparats per assumir-la de cop. Hem d'aprendre a controlar-la perquè no se'ns escapi de les mans, potser.


Reflexions entorn de l'educació... i de la vida, en general.\nTORNEM-HI AMB LA LLENGUA !\nCada vegada que una notícia polititza la llengua, m'envaeix un sentiment de contrarietat i de dolor. Per què no podem tractar tècnicament les qüestions tècniques ? O és que hem d'admetre que la pedagogia , la didàctica o la lingüística no són qüestions tècniques sinó ideològiques ?\nAhir, el Tribunal Suprem - que ara ja es veu amb cor no només de decidir sobre el bé i el mal sinó també sobre la naturalesa i l'essència de les coses - va dictaminar a favor que el castellà també fos vehicular a l'ensenyament a Catalunya, com si això hagués de salvar aquest noble idioma. No s'han parat a pensar, no, que el castellà, a Catalunya, és vehicular al carrer, al cinema, a la majoria de llars catalanes, al pati d'un 90 % de les escoles i instituts, a les colles d'amics, als mitjans de comunicació que es veuen i llegeixen, a les empreses i pràcticament a pertot. I, és clar, no han pensat tampoc que si a Catalunya, un dia, es va optar justament per la metodologia de la immersió lingüística en català va ser, justament, per evitar que aquesta presència majoritària del castellà a la societat acabés, de mica en mica, amb la llengua pròpia del país que ara és, a més, cooficial. No, en això no hi han pensat !\nI no hi han pensat perquè per arribar a aquesta conclusió cal tenir uns mínims coneixements de la realitat sociocultural de Catalunya i també unes poques nocions de sociolingüística, a més de sentit comú... Si comptessin amb aquests suports tècnics sabrien que una llegua minoritària o minoritzada s'ha de protegir perquè així és com es preserva, realment, la llibertat lingüística i com s'aconsegueix tendir a equilibrar les dues llengües de les societats que tenen el privilegi ( per què ho és !) de no ser monolingües.\nL'ensenyament de la llengua a Catalunya és una qüestió molt complexa. Molt més del que ens pensem. I admeto que, actualment, és molt millorable perquè la inèrcia ens ha dut a anar repetint certs clixés pedagògics iniciats fa trenta anys que ara caldria revisar i aquesta és una tasca urgent perquè certament els nivells de comprensió, però sobretot d'expressió oral i escrita dels nostres estudiants, ha de fer passos importants endavant.\nDic que és complexa perquè ho és en els territoris en què conviuen diverses llengües i en què la llengua dominant és "molt dominant" sobre l'altra i encara més en territoris on darrerament hi ha hagut una entrada considerable d'altres llengües. El nostre és un país multilingüe i ara més que mai. I això s'ha de gestionar amb bons criteris tècnics i, per descomptat, fugint de posicionaments ideològics que puguin, a més, utilitzar aquest bé preuadíssim que són tots els idiomes per minar la convivència i la cohesió social.\nEls docents de tots els cursos i nivells hem de posicionar-nos en contra de la ingerència ideològica i reclamar, en canvi, un plantejament ordenat, seriós, i avalat tècnicament que estableixi les bases metodològiques de l'ensenyament-aprenentatge lingüístic al nostre país, considerant fins i tot que la diversitat d'entorns sociolingüístics diferents pugui portar a aplicacions diverses basades en aquests realitats també diverses.\nDeixem-nos de debats estèrils i anem per feina: la llengua catalana és i ha de ser la llengua vehicular de l'ensenyament a Catalunya perquè és la llengua pròpia del territori i perquè, per culpa de les vicissituds històriques d'aquest país, actualment és minoritària o està minoritzada.\nDit això vull deixar clar que totes les llengües són un valor immens i que l'individu ha d'aprendre a respectar-les i a utilitzar correctament totes les que pugui i que estiguin al seu abast. En el nostre cas, la possibilitat natural de conèixer el castellà i utilitzar-lo lliurement quan ens convingui és un avantatge i una sort.\nNo permetem, doncs, que ningú malmeti aquesta nostra riquesa. Repliquem amb arguments i fem-nos respectar.\nPublicado por Albert Bayot en 20:50 6 comentarios\nUNA VISIÓ DE FUTUR...MALGRAT TOT.\nDe vegades m'he autoacusat de tenir una visió massa pessimista de l'actual situació de l'educació a Catalunya . Em dic a mi mateix que no ha de ser així i m'adono que, certament, la visió m'ha anat canviant amb el pas del temps. Possiblement, els esdeveniments del que considero una política educativa nefasta d'aquests darrers 4 anys em dificulten mirar cap endavant i configurar un discurs d'esperança i d'oportunitats de millora, però tot i amb això vull situar-me aquí, en aquesta cruïlla en què conflueixen algunes decepcions, algunes certeses i moltes, moltes esperances per compartir amb vosaltres.\nCatalunya, efectivament, era puntera en educació abans de la Guerra Civil. Als aires organitzadors i fundacionals del noucentisme, s'hi havien afegit, a més, les inquietuds intel•lectuals i europeistes de molts i moltes ensenyants que, amb ganes de situar l'infant i el jove en el centre de l'educació, havien buscat fórmules innovadores per fer de l'ensenyament un projecte de país. I gairebé ja ho havien aconseguit quan els avatars de la Guerra ho van tirar tot per terra...\nAmb la Dictadura arriba una escola tradicional i tradicionalista, evangelitzadora i espanyolitzadora, però una escola preocupada per instruir i per educar ni que fos com a "arma" per a persuadir i "domesticar". Una escola molt pendent de la moral, dels continguts, del nivell, de l'exigència, dels resultats i de poca cosa més... Amb unes formes molt discutibles – això sí- però amb dos objectius clars i irrefutables: ensenyar i adoctrinar. En tot cas, arraconem el segon i tinguem present el primer, ni que sigui perquè molts dels qui avui ensenyem vam fer la primera formació en aquest model acadèmic...\nEn arribar la democràcia a Espanya i, per tant, certa autonomia a Catalunya, les coses canvien. Tenim l'oportunitat de redefinir l'escola, l'institut i la Universitat i l'obligació de redissenyar aquestes institucions perquè la societat havia canviat i calia donar-hi nous enfocaments. Podíem beure dels moviments pedagògics de l'Escola Nova que tanta implantació havien tingut durant la 2a República, però també calia anar més enllà, adequar-los a una nova realitat, encarar un futur... i tot això, com a país, no ho hem sabut o no ho hem pogut fer prou bé. I aquí em permeto enunciar-ne 5 raons clares:\n1a. No s'ha abordat una reforma clara de la formació inicial dels docents ( i encara menys a Secundària on no s'ha fet res...).\n2a. No s'ha sabut planificar i s'han anat construint centres i programes educatius a salt de mata.\n3a. Les reformes implementades s'han escrit des d'un despatx i, a més, no s'ha donat temps a assentar-les, experimentar-les i treure'n conclusions. S'han anat variant a cop de decret i s'han anat reenfocant d'acord amb les prioritats del partit polític que ha governat en cada moment.\n4a. S'ha perdut l'oportunitat de situar l'educació no formal al costat de l'escola, fent equip amb aquesta per dur a terme la difícil tasca d'educar.\n5a. La complexitat creixent de l'alumnat i el poc suport per tractar-la que hem tingut els i les docents ha fet que, en molts casos, la prioritat de la institució escolar hagi deixat de ser l'ensenyament.\nI després d'aquest període de més de 30 anys ens trobem davant d'una situació delicada que cal encarar amb molta cura però també amb molta decisió perquè, en aquests darrers quatre anys, s'ha produït un efecte inèdit en el món educatiu que és el desencís i la desafecció d'una part molt important dels i de les docents i, actualment, aquest fenomen condiciona completament allò que pot passar en un futur.\nQuè ha passat ? Doncs, com sempre, la suma de molts factors. Concretament, per mi, la suma d'aquests sis:\n1r. S'ha permès - i fins i tot s'ha instigat- el desprestigi de la professió docent ( "mira que bé que viuen els mestres", "només els preocupa fer vacances", "encara es queixen", "i a sobre ara fan xantatge"...) a la qual se li ha qüestionat fins i tot la seva capacitat de decisió sobre mètode.\n2n. Hem assistit, en 10 anys, a una complicació molt gran de la societat, amb un creixement exponencial de la diversitat en molts aspectes.\n3r. No s'ha planificat ni atès correctament la formació del professorat ( ni el recolzament extern necessari) per treballar amb l'alumnat que, actualment, configura una aula.\n4t. El Sistema Educatiu, en nom de la idea de la comprensivitat i de la importància del procés que fa cada alumne/a (aspectes que defenso i que crec que són altament positius) no ha sabut mantenir altres idees igualment fonamentals com ara l'exigència, el rigor i l'anàlisi de resultats . Ha semblat que, si s'apostava per una cosa, no es podia mantenir l'altra i això no és cert.\n5è.Els governs no han donat prou importància real a l'educació, a la cultura i a la formació. Per molt que se n'hagin omplert la boca, l'aposta no ha estat aquesta – ni quan han governat les dretes ni quan han governat les esquerres- i això es nota.\n6è. En aquests darrers temps les polítiques educatives de Catalunya han estat dirigides per persones sense coneixements sòlids, realistes i pràctics sobre la matèria i, a més, hi ha hagut una enorme manca de reflexió que ens ha abocat a una política de fets consumats i de propostes mediàtiques que han anat dificultant la tasca als centres docents que, a la vegada, han creat caos i confusió a les escoles i als instituts.\nI ara som aquí... És cert - i no vull defugir-ho - que hi ha una part de la responsabilitat d'aquesta situació que recau sobre els propis ensenyants perquè hi ha alguns professionals amb actuacions i actituds que també han col•laborat en aquest desprestigi de què parlava. Però puc afirmar que són una minoria i que la resta només necessita motivació, calma i confiança per fer la seva feina en un marc tranquil que faci de les escoles i els instituts centres de qualitat. I això seríem a prop d'aconseguir-ho si:\n1a. Es planifica bé una formació inicial i continuada del professorat ( la continuada, en aquests moments, ha de ser de forma urgent sobre el currículum vigent !).\n2a. S' aclareix allò essencial del currículum i s'estableix, per a cada curs o cicle, la necessitat de dominar determinats continguts estructurals si l'alumne té unes condicions d'aprenentatge considerades normals.\n3a. Es dóna tot el protagonisme sobre la política educativa a les escoles i als instituts en el marc d'un PROJECTE EDUCATIU de PAÍS que respongui a allò que és i a allò que necessita Catalunya i les seves circumstàncies .\n4a. L'administració educativa canvia de "xip" i es posa al servei de les escoles i dels instituts i no pas a complicar-los la seva tasca.\n5a. S'aconsegueix teixir convenientment l'encaix entre l'educació formal i la no formal amb l'objectiu d'una millora quantitativa i qualitativa de l'educació per als infants, els adolescents, els joves i els adults del país (obertura dels centres escolars per a la realització d'activitats d'educació no formal en hores i dies en què no es fan classes, obertura dels centres escolars als pares i mares que ho vulguin, plans educatius d'entorn com a eines metodològiques i de contingut per ajudar al progrés de pobles, barris i ciutats, etc.).\n6a. El país és capaç de dissenyar, estructurar i implementar una xarxa de Serveis Socials que pugui treballar al costat dels centres educatius i de les famílies a fi d'ajudar, de forma compensatòria, persones i col•lectius que necessitin un recolzament.\nLa meva visió sobre l'ensenyament i l'educació, en general, al nostre país avui, és per tant ( i malgrat tot !) d'aposta de futur, de debat per avançar, de projecció... Però ens hi hem d'arremangar tots, més enllà de qui ens mani ! El repte ( i també el plaer !) de fer la feina ben feta és nostre. No deixem que ens el prenguin ni que ens l'abarateixin. En tot cas – si volen- que ens hi ajudin.\nAlbert Bayot i Fuertes\nSant Esteve de Guialbes, 28 de setembre de 2010.\n( Un cop hem començat el curs i, als instituts que ens havíem "entusiasmat" amb l'1x1, encara esperem els ordinadors i la connectivitat...)\nPublicado por Albert Bayot en 21:01 10 comentarios\nLA MEVA RESPOSTA\nI aquest matí, puntualment, els he contestat...\nA l’atenció de l’Honorable Conseller d’Educació i el seu equip de Secretaria.\nVaig rebre, ahir, la vostra resposta a la carta oberta que vaig trametre al Conseller divendres passat i, com que constato que no s’han entès algunes coses, voldria fer-vos tres consideracions amb ànim d’aclarir i, també, de construir.\nVull dir, per endavant, però, que el contingut i el to de la vostra resposta són un senyal flagrant del que passa en aquest Departament: hi ha una llunyania absoluta entre el vostre discurs i la realitat. I em preocupa de debò. Si no, no m’hauria molestat a opinar i, encara menys, a contestar la vostra resposta. Em sembla que és bo que admeteu que us cal escoltar veus crítiques per situar-vos. I més quan aquestes veus opinen des de la primera línia de foc, ho fan amb sentiment i amb sinceritat i des del respecte.\nA veure si sóc capaç d’expressar amb encert el que hauria de quedar clar.\nCONSIDERACIÓ 1: Educat 1x1 ha tingut molt d’èxit entre els instituts. Evidentment. Només faltaria ! La premsa s’omple d’ordinadors portàtils i pissarres digitals i les direccions dels centres, un cop més, pensem que no podem deixar escapar unes dotacions i un avenç metodològic que, malgrat moltes incerteses, suposa un pas endavant de modernització dels equipaments i, a més, sabem que els estudiants ho valoraran positivament, d’entrada. El problema no és aquest sinó el COM s’ha fet i COM temem que es farà. A hores d’ara, us diré com està el tema als instituts: no se sap si hi haurà dotació per a tothom que ho ha demanat, no s’han escollit llibres de text en paper i s’ha explicat a les famílies que potser començarem el curs amb fotocòpies, el professorat ha de posar el seu propi ordinador per anar a l’aula , els centres hem fet llargs debats sobre COM s’utilitzarà aquesta nova eina i tot el que comporta ( tant des d’un punt de vista pedagògic com funcional i organitzatiu) i la formació es farà un cop tinguem el curs iniciat... M’hauria agradat que haguéssiu pogut assistir, des d’un racó, a la reunió que es va organitzar a Girona per explicar-nos com es farien les coses. Estic convençut que no l’hauríeu aprovada de cap de les maneres...\nAl meu institut vaig reunir el claustre al mes de març per convèncer-lo que, malgrat les reticències, les pors i la poca fiabilitat del Departament, calia que ens hi apuntéssim, senzillament per no perdre l’oportunitat i per no marcar una diferència amb els altres instituts de la població i del territori. Vaig aconseguir aprovar la proposta de presentar la sol•licitud per assentiment, fent ús de la meva autoritat moral que, al capdavall, és l’única que pot funcionar en un centre públic. Aquesta és la realitat... Vaig haver de defensar jo mateix una proposta MAL FETA que venia del Departament, com he fet tantes vegades i que, per a nosaltres, per exemple, suposava incorporar un element no previst a nostra pròpia línia de digitalització de les aules que havíem iniciat el curs 2004-2005 amb la creació del Campus Virtual del centre i la instal•lació progressiva\n(amb diners de l’AMPA i la donació d’una família!) d’un ordinador i un projector a cada aula, fet que em sembla que podem coincidir que seria previ a l’1x1. I em pregunto... els instituts que no han fet això i que al setembre volen començar amb els llibres digitals, com s’ho faran ?\nSi considereu que l’èxit numèric d’instituts apuntats és l’èxit de la proposta, em sap greu dir-ho però us enganyeu de totes totes. Inicieu el curs vinent i parleu amb els docents i amb els pares... Tot i que, és clar, els centres pararem els cops –com sempre- amb fotocòpies i amb el material que tenim. I la formació ? Perdoneu que us digui que una iniciativa d’aquesta transcendència només pot fer-se bé si la formació s’ha fet prèviament ( i el mateix dic –i amb més urgència- pel que fa a la implementació dels currículums actuals, per competències). Les presses, en aquests casos, dificultaran l’execució i potser malmetran les bondats que tenen i que conec i comparteixo absolutament...\nCONSIDERACIÓ 2: No puc acceptar lliçons sobre què ha de fer o dir i què no ha de fer o dir un “servidor públic docent”. Afortunadament, tinc molt clar el fonament ètic en què se sustenta la meva feina i la meva condició de funcionari públic. En tot cas, si voleu donar-me’n, cal que parleu primer amb els inspectors que em coneixen, amb els meus alumnes i exalumnes i amb els pares i mares del centre que he dirigit. Després podreu opinar. Mentrestant la vostra obligació és escoltar una opinió sincera que no persegueix cap altre interès que la reflexió crítica, però constructiva, de la situació que vivim. No us enganyeu, si us plau. La situació dels centres i l’opinió generalitzada dels i de les docents va en la línia del que jo us he comentat. El desencís és alt, creixent i preocupant. Si us en voleu convèncer, feu una enquesta de satisfacció entre el personal docent o, si voleu, envieu la meva carta a les direccions de les escoles i els instituts del país i demaneu-los que es posicionin. Ahir, en llegir la vostra resposta, vaig pensar que potser ho havia d’haver fet jo...\nCONSIDERACIÓ 3: Jo només tinc interès en què les coses canviïn i vagin millor. M’estimo aquesta feina, l’educació i el país i per això estic amoïnat. No poso en dubte la dedicació del Conseller ni del seu equip i parlo, sempre, des del respecte. Només afirmo ( i puc posar els exemples fefaents que facin falta) que s’està caminant a un ritme i d’una manera que està deixant molta gent a la cuneta, que ha augmentat el desànim perquè el dia a dia dels centres és molt i molt complex i que el tarannà de la Conselleria, lluny d’ajudar, entorpeix. Això m’ha preocupat aquests darrers anys i em segueix preocupant ara. Em sento amb el deute moral de dir-ho clarament i sense embuts com potser no es pot dir (per educació o per protocol) quan el Conseller visita els centres educatius. De totes maneres mai no me n’he amagat de dir-ho i d’expressar públicament aquesta preocupació. Vaig fer-ho recentment al Secretari General de Polítiques Educatives del Departament, Sr. Francesc Colomé quan se’ns va convocar per parlar sobre la LEC en el procés de redacció o bé al Director General d’Educació Bàsica i Batxillerat, Sr. Jaume Graells, quan ens va convocar als directors de centres PAC a fi d’explicar-nos una proposta referent al personal a final del curs 09-10. Em sembla que des del respecte, però també des del coneixement, es pot ser clar, transparent i, si convé, crític.\nEvidentment que, en aquest món, tot és opinable i potser les meves afirmacions poden admetre matisos, però us asseguro que el contingut de fons surt d’una reflexió molt profunda i sincera feta amb mi mateix i amb desenes de persones amb qui em relaciono, tant del meu centre com d’altres en què he anat a fer assessoraments o cursos. Feu-ne el que cregueu oportú. No demano res més. Però em reafirmo en tot el que dic i estic disposat a donar-ne les explicacions i aclariments que calgui i on calgui.\nAlbert Bayot Fuetes\nBanyoles, 21 de juliol de 2010\nPublicado por Albert Bayot en 22:20 34 comentarios\nLA RESPOSTA DE LA CONSELLERIA\nAhir a la tarda, per correu electrònic, rebia la següent resposta per part de la Conselleria d'Educació... (Jutgeu vosaltres mateixos...)\nLi comuniquem que el conseller ha llegit el seu escrit en el que li fa diverses reflexions sobre l’educació, i li agreix el temps que hi ha dedicat en fer-li arribar, tot i que no comparteix la seva opinió.\nDe totes les seves paraules i resumint en agradaria aclarir-li, respecte al projecte EDUCAT 1x1, que tan poc li ha agradat, que, d’ençà que vam engegar aquest Projecte, més de la meitat dels centres d’ensenyament secundari de Catalunya s’hi han afegit voluntàriament, la qual cosa indica que es tracta d’un Projecte ben valorat entre els i les docents i la comunitat educativa i -per tot allò que constatem- especialment apreciat pel mateix alumnat. El Projecte eduCAT1x1 és l’inici d’una nova concepció de l’educació del segle XXI que combina: a) tecnologies digitals per a alumnat i docents; b) connectivitat a les aules; c) continguts educatius digitals, i d) formació del professorat.\nPel que fa a les seves paraules respecte a la desconeixença de la realitat dels centres, i la desconfiança dels mestres i professors vers el Departament i a aquest conseller, us voldríem dir que només pel fet de repetir-les sense cap evidència fefaent, feu que esdevinguin encara menys certes i més buides de raons, sobretot si qui les llança és un servidor públic docent. Només aclarir-li que durant tot el temps que porta aquest conseller en el seu càrrec ha visitat més d’un centenar de centres cada any, i en cada una d’aquestes visites ha mantingut reunions amb els mestres/ professors i representants de pares i mares d’aquests centres, els quals l’han informat detalladament de la situació que tenien i per tant, al contrari del que vostè diu si que està al cas de la realitat als centres, tant ell com tot el seu l’equip que treballa al servei de l’educació d’aquest país.\nSecretaria del Conseller\nPublicado por Albert Bayot en 22:17 12 comentarios\nCarta oberta de l'exdirector d'un Institut públic al Conseller d'Educació.\nHble. Sr. Ernest Maragall i Mira\nConseller d'Educació de la Generalitat de Catalunya.\nM'adreço a vos, en una carta oberta, per tal de compartir amb l'opinió pública tota una sèrie de reflexions que fa temps que porto a dins i que ara, quinze dies després d'haver deixat de ser director d'un institut públic, em ve de gust exposar.\nHe format part, deu anys seguits, de l'equip directiu de l'INSTITUT Josep Brugulat de Banyoles, dels quals els darrers vuit n'he estat el director. Acabo, per tant, el meu segon mandat de quatre anys havent acumulat una experiència d'alt valor, tant pel que fa a l'exercici professional del càrrec com pel que fa al bagatge personal que me n'emporto. He notat sempre un suport i una comprensió magnífics per part dels companys i companyes del claustre, per part de l'alumnat i també per part de les seves famílies. Podria dir, fins i tot, que ha estat una bona experiència professional si no fos per la frustració, la desil·lusió i el desànim que m'ha comportat el tracte fred i distant que he rebut per part del Departament d'Educació i, d'una manera especial, aquests darrers tres anys.\nHe de puntualitzar -per ser just- que també he trobat calidesa , comprensió i esperit de servei en algunes de les persones dels Serveis Territorials de Girona i dels Serveis Centrals amb qui he hagut de tenir relació professional. Poques, però n'hi ha i ho he de dir. Alguns administratius i administratives, tècnics i inspectores o inspectors han estat l'excepció . Però constato que, amb el funcionament actual del Departament que dirigiu, l'educació del nostre país NO pot anar bé de cap de les maneres.\nHeu de saber i de comprendre que els instituts i les escoles són molt més que simples unitats administratives amb uns resultats d'explotació. Són nuclis de vida. Són cèl·lules socials que esdevenen escenari de moltes vivències i, en funció de com es gestionin, podran oferir la seva cara més positiva o, contràriament, la més negativa. Fins i tot, fent servir paràmetres correctes de gestió, es pot dur un centre educatiu a una situació catastròfica perquè el teixit que es fa entre els nois i noies, les seves famílies i el professorat i el personal no docent és un teixit extremadament fràgil i delicat que cal cuidar amb molta humanitat.\nEls meus vuit anys com a director m'han ensenyat moltes coses i potser la més valuosa, justament, ha estat aquesta: la importància del factor humà. Moltes vegades, convençut de tenir raó en una decisió, m'he esperat a aplicar-la fins que he aconseguit fer-la comprendre, modelar-la per adaptar-la més a tothom, contrastar-la i assajar-la, assumint, per tant, el risc de fer canvis mot a poc a poc i, evidentment, d'equivocar-me. Però he tingut la sensació de guanyar en solidesa i en fonament i el centre, probablement, ha crescut. Un no pot conduir una locomotora sense estar pendent de si el darrer de tots els vagons segueix després de l'últim revolt...\nI precisament, us explico aquesta visió perquè –salvant les distàncies òbvies entre la direcció d'un institut i la direcció d'una Conselleria d'Educació- aquest és l'element crucial que penso que ha fallat des de fa molt de temps i que – em sap greu dir-ho- s'ha agreujat molt aquests darrers tres anys, de manera que actualment veig la situació de l'educació del nostre país amb pessimisme i amb cert grau de frustració. El Departament s'ha dedicat a dilapidar els petits esforços humans que a cada escola i a cada institut s'havien anat teixint . Potser sense saber-ho, però ha estat així, us ho asseguro. La presa de decisions de canvi ha estat constant, la normativa ha anat in crescendo i el bombardeig de decisions, propostes i innovacions no ha permès ni la consolidació de fórmules organitzatives ni tan sols una visió clara de cap on anem. Per posar-vos un exemple, ens hem estat formant en la metodologia de la PRÀCTICA REFLEXIVA un parell d'anys, s'ha anat interioritzant una bona línia de formació i, de cop, no se'n parla més i se centra tot en el famós 1 x 1 que neix coix, a destemps, amb una forta dosi d'impacte mediàtic però cap mena de reflexió de base sobre com se'n farà un bon ús i sobre si és o no prioritari abans de tenir, per exemple, totes les aules equipades amb un ordinador i un canó. O, per exemple, es llença un currículum basat en un nou model didàctic, el de les competències (que representa un canvi transcendental de l'enfocament de l'acte d'ensenyament-aprenentatge) sense cap mena d'indicació, de formació prèvia ni de sensibilització sobre com s'ha de treballar. L'implementem com podem i després ja anirem posant pedaços de formació...I ara és un "campi qui pugui" sense cap mena de coherència més enllà – això sí – d'omplir-nos la boca sobre la bondat de les competències bàsiques i omplint els diaris sobre tot tipus de proves per mesurar competències, fins i tot abans que els mateixos centres en tinguem la informació.\nResultat: un desori. Permeteu-me que ho digui així, sense embuts, UN DESORI, en majúscules, que ha dut els centres a una situació de desconfiança total i absoluta cap el Departament que dirigiu. El professorat està esgotat de fer-vos cas, d'haver de donar la cara davant de les famílies sobre les informacions que llanceu als mitjans de comunicació un parell de cops al mes, d'haver de llegir i interpretar normatives canviants i ordres redactades des de despatxos cada cop més allunyats de la realitat dels centres, de canvis i canvis i canvis que no són fonamentals i que, en tot cas, no resolen res sinó que, justament, compliquen aquell fràgil equilibri humà de què us parlava al començament.\nEn aquests moments ( i això ja ve de lluny) el Departament d'Educació no té cap credibilitat als centres. Cap ni una. Pels directors i les directores aquest fet és un problema perquè massa sovint les iniciatives que provenen de la Conselleria causen temor, incertesa i desconfiança mentre nosaltres ens desvivim per fer-les assumibles, creïbles i bones i topem, dia rere dia, amb el desencant i amb l'evidència: no funcionen. A tall d'exemple parlem de l'1 X 1, parlem dels recursos associats als Plans Estratègics, parlem de la no-continuïtat – i per tant la no-estabilització de tots els programes d'innovació que van llançar-se els anys 2005, 2006, 2007, etc. Parlem, també, de les polítiques de planificació basades, només, en criteris econòmics i economicistes que no van més enllà i no es plantegen ni la història ni la situació de cada centre sinó només el nombre d'alumnes previstos...o, si voleu, parlem també de la improvisació i la desorganització en la implantació dels nous currículums com per exemple - i d'una manera flagrant- el de batxillerat LOE. I si en voleu més exemples, parlem del "navegar sense rumb" que veiem en els Plans Educatius d'Entorn, que ens havien abocat a una mà de reunions de més que feia por, però que semblava que obrien una porta nova i potent. O parlem, també, de la manca de decisió important i decisiva sobre les UEC o, simplement, dels costos i dels beneficis reals que ens ha aportat la sisena hora de Primària o dels que ens comportarà el nou calendari escolar que heu dissenyat sense fer una valoració prèvia de què s'hi guanya i de què s'hi perd, en termes pedagògics. I així anem...\nI el mateix es podria dir sobre els canvis que hi hagut en la gestió interna dels centres i de la relació que aquests han de tenir amb el Departament. D'això, l'opinió pública no en sent a parlar... però afecta. I de quina manera... Des d'un programa informàtic de gestió acadèmica, el SAGA, que ha estat un fracàs absolut des del seu naixement i que ha portat més problemes que no pas solucions, fins a una obsessió malaltissa de recollir dades i més dades en desenes d'aplicatius informàtics d'allò més enfarfegós que, lluny de simplificar la feina administrativa que ja teníem els directius, l'ha multiplicada sense que nosaltres en puguem veure cap mena de profit per a la gestió. O bé, els canvis en el funcionament de les substitucions o de les resolucions de destinacions provisionals que, en nom d'una millora, ha esdevingut menys àgil, menys efectiu, menys personalitzat (perquè hi ha circumstàncies personals i contextuals que ha de poder valorar una persona amb capacitat de decisió i no pas un ordinador !) i, a sobre, molt menys transparents. O una consigna gairebé robòtica del personal dels Serveis Territorials a dir-te, davant de qualsevol problema o gestió, aquell típic i molest "Barcelona no ho vol" o bé "la màquina no em deixa canviar-ho". Un cop més, una mostra d'allunyament o de desconeixement de la realitat de les escoles i dels instituts.\nI, és clar, ara que vénen temps magres i que els recursos disminueixen, els treballadors de l'educació no podem entendre l'esforç que ens demaneu i els passos enrere que fem ( grups d'alumnat per sobre de la ràtio normal, supressió de desdoblaments, supressió d'aules d'acollida, retallada d'hores de coordinació, disminució de personal de suport als centres, ...) i no podem estar d'acord amb les retallades que potser, si s'hagués treballat d'una altra manera, haurien estat comprensibles o potser no s'haurien hagut de produir en tan gran mesura.\nEn fi, podria seguir i tindria matèria per estona perquè he anat acumulant massa desencisos i massa frustracions. Per això, enguany, no he volgut continuar fent de director de l'institut malgrat que se m'hagi demanat des d'instàncies diferents. Me n'he cansat, senzillament.\nTot i el to reivindicatiu i queixós d'aquesta carta oberta, no voldria acabar sense donar la meva opinió en forma, també, d'alguna proposta constructiva perquè, evidentment, m'estimo aquesta feina i seguiré treballant per l'educació del país com a professor i com a tutor amb la voluntat de fer-ho tan bé com pugui. Les propostes són senzilles, mireu: aturem-nos un moment, deixem de pensar i de crear novetats, analitzem què estem fent i deixem d'empipar els centres perquè ens puguem concentrar en l'ensenyament . Escolteu-vos més els i les docents, analitzeu, amb nosaltres, què és el que cal potenciar i què és el que cal canviar. Fem-ho a poc a poc, donant temps i ajudant. Doneu instruccions clares al personal dels Serveis Territorials sobre el tracte amb què s'han de dirigir a nosaltres i sobre l'esperit de "servei als centres" que han de tenir, i al personal dels Serveis Centrals perquè entenguin que és al territori on s'han de poder prendre el 99% de les decisions . Resteu poder als ordinadors i doneu-ne a les persones. Organitzeu una bona formació i sensibilització sobre el currículum vigent... i, sobretot, humanitzem el Departament d'Educació de la Generalitat de Catalunya.\nJo crec que aquest canvi és possible i estic convençut que l'alumnat, les famílies el professorat i el país en general us l'agrairan.\nBanyoles, 15 de juliol de 2010\nPublicado por Albert Bayot en 22:34 79 comentarios


Esports - El masculí de la UESC i l'Artés es juguen aquest dissabte el lideratge del grup 2 de Copa Catalunya\nEl masculí de la UESC i l'Artés es juguen aquest dissabte el lideratge del grup 2 de Copa Catalunya\nEl conjunt dirigit per Norberto Guerra buscarà donar un cop sobre la taula i situar-se com a líder en solitari\nel 10/gen/20 Pau Vázquez Bàsquet PDF\nEl masculí de la UESC es veu les cares aquest dissabte amb l'Artés en un partit on es definirà el nou líder del grup 2 de Copa Catalunya. El conjunt dirigit per Norberto Guerra, que actualment lidera la competició amb un partit més que l'equip barceloní, vol donar continuïtat a l'excel·lent dinàmica que l'ha portat a estar al capdavant de la classificació després de 12 jornades. Amb el duel contra l'Artés, la UESC posarà el punt final a la primera a una primera volta on ha aconseguit un balanç de 10 victòries i dues derrotes i la imbatibilitat com a local. El partit es jugarà a un quart de vuit de la tarda al pav 1 de la Rambla del Celler.\nL'Artés, per la seva banda, firma un registre de 10 victòries i una única derrota que va patir a la pista del Navàs fa dues jornades. L'equip barceloní arriba al partit amb un ple de victòries a domicili i com el segon equip que menys punts en contra rep. A la darrera jornada, la UESC va guanyar per 54 a 87 al Tàrrega mentre que l'Artés no va fallar a casa contra el Castellar.\nEl tècnic del conjunt santcugatenc Norberto Guerra ha explicat en declaracions a Cugat Mèdia que la clau serà el nivell de concentració de l'equip i executar a la perfecció el pla del partit. Guerra també ha destacat que cal que l'equip estigui a un molt bon nivell defensiu per ser competitius i poder arribar al final del matx amb opcions d'obtenir la victòria.\nLa clau del partit és el nostre nivell de concentració i executar a la perfecció el nostre pla. Hem de sortir amb moltes ganes de defensar si volem ser competitius.\nLa UESC afronta un partit molt complicat a la pista del líder, el Martorell\nUn triple de l'Esparreguera falta de tres segons per acabar el partit condemna la UESC


La cuina marinera, protagonista de les Jornades Gastronòmiques del Maresme | Ràdio Calella Televisió\nLa tradició pesquera de les poblacions del litoral maresmenc es posa de manifest en les noves Jornades Gastronòmiques que organitza el Consorci de Promoció Turística Costa del Maresme. Es dediquen aquest estiu i tardor a la cuina marinera, amb propostes de plats elaborats per restauradors del territori que tenen el peix i el marisc com a producte estrella. Calella hi participa a través de dos establiments, que apareixen a l’opuscle que es reparteix per les oficines municipals i de turisme del Maresme.\nMés d’una trentena de restaurants del Maresme s’han afegit a les Jornades Gastronòmiques de la Cuina Marinera que se celebraran fins la tardor. Relliguen la vinculació del territori amb l’activitat pesquera, que es manté viva gràcies únicament a la llotja d’Arenys de Mar.\nLa Tapa Teka de Calella és una de les participants. És per això, que durant les jornades, ofereixen a la seva carta diversos tastos d’autor amb el peix com a protagonista. Es decanten per les varietats de peix blau i també tenen una proposta a base de calamar. Un plat que han batejat com ‘el kalamar que volia ser arròs”, i que explica el cuiner Manuel Viamonte.\nLa Tapa Teka és un restaurant que va obrir fa pocs mesos al carrer Jovara i la seva proposta de maridatge per aquesta carta de cuina marinera és el vi Serralada de Marina, de la DO d’Alella.\nPer la seva banda, el restaurant Bon Lloc, també del carrer Jovara, ha escollit una desena de plats de la seva carta per incorporar-los dins l’oferta de les Jornades Gastronòmiques de la Cuina Marinera. Aquest establiment de cuina tradicional catalana recomana el seu salpicó de marisc, els musclos a la marinera o plats més elaborats com el bacallà amb ceba confitada i patates al vapor, el lluç a la marinera o dues varietats d’arròs: el de marisc o de llamàntol.\nEn l’opuscle que es reparteix per les oficines municipals dels ajuntaments de la comarca, s’indiquen dues visites turístiques a realitzar a Calella. El Far i el refugi antiaeri del Parc Dalmau. Així mateix, es recorda que entre el 22 i el 25 de setembre se celebra la Fira de Calella i l’Alt Maresme.\nSegüent Els treballadors per compte d’altri gairebé quatripliquen els autònoms a Calella\nAnterior Quin ha estat l’impacte de les obres de remodelació de l’entorn del Mercat?


Riell Bulevard: Paràlisi, drets humans i doctrina del shock\nFoto del musical "Billy Elliot" basat en la pel·lícula del mateix títol. Canadian press\nJo em dic Eulàlia i visc sotmesa a la doctrina del xoc. Com tu. Com el veí. No sóc alcohòlica però el meu mal podria ser equivalent al seu.\nEll potser es diu Pere, o potser Maria, o potser Àlex. Tenen un any més que la meva filla gran. Es queixaven d'una cosa ben simple: tenien fred. I van optar per la protesta.\nLa realitat els ha donat la benvinguda. Han viscut entre cotons, protegits de tot mal. Han cregut -hem cregut- que l'autoritat i les institucions estaven per defensar-los com a ciutadans.\nI quina resposta han tingut? La policia ha sembrat la por. Ha vulnerat els seus drets, els seus drets com a humans i els seus drets com a infants, sense contemplacions.\nEl cap de la policia declara els ciutadans com a enemics i demostra la seva escassa convicció democràtica. I ningú el destitueix. El neoliberals governen arreu, vulnerant dia rere dia tots els nostres drets. Com a mínim tinc el consol de no haver-los votat. Cada dia enfonsen una mica més el pou on ha caigut la democràcia. I tenen l'excusa perfecta, una crisi que ells mateixos han provocat.\nMalgrat el seu fracàs evident, tot segueix el seu curs pel pendent inexorable cap a l'infern.\nNo són ineptes. No són inútils. Són malparits.\nI nosaltres, afectats per la doctrina del xoc, seguim perplexos, seguim palplantats, bloquejats. Jo també. Sóc una més. Què els diré a les meves filles quan em preguntin què hi vaig fer jo?\nEncara no tinc la resposta. Encara estic en estat de xoc.\nPublicat per Eulàlia Mesalles a 15:22\nEastriver 24 de febrer de 2012 a les 15:42\nÉs clar... Jo també.\nÉs un afer polític i cal demanar explicacions on calgui, i que passin coses. Però també és una qüestió personal: veure aquests polis m'ha fet recordar qui són veritablemente els polis, i com en fugíem quan eres joves, que la pasma ens donava tan mal rotllo...\nEulàlia Mesalles 27 de febrer de 2012 a les 19:23\nRellegir la nostra història des de l'òptica que ens planteja Naomi Klein en la seva doctrina del shock ens fa veure la realitat d'una forma molt diferent.\nNo he llegit el llibre, tinc entès que són 500 pàgines cabdals, però dures. Vaig agafar l'afer de l'institut perquè em va semblar un exemple clar de la doctrina del xoc. Però si veiem què ens estan fent, les retallades, la reforma laboral, l'enduriment de les condicios és doctrina del xoc aplicada fil per randa.\nAris 24 de febrer de 2012 a les 16:31\nel video impressiona, encara que de fet ja ho havia llegit això, ho van crear a partir de Vietnam i ho van dissenyant aprenent dels Nazis. Els russos tenien un sistema molt semblant, Stalin va mantindre als russos en xoc fins la caiguda del mur de Berlin.\nEulàlia Mesalles 27 de febrer de 2012 a les 19:27\nSembla que els darrers 50 anys de la nostra història s'hagin basat en aquesta doctrina. No es tracta de "conspiracions" sinó de pràctiques establertes. El primer pas és ser-ne conscient. Oposar-s'hi costa una mica més, però hi ha maneres, hi ha un munt de coses derivades del 15M que estan donant alguns fruits. Passa que els grans mitjans de comunicació no se'n fan ressò, és clar.\nGalderich 24 de febrer de 2012 a les 19:39\nSobre el tema de València cal escoltar la veu de Mònica Oltra. Al Youtube la trobareu -estic en un ordinador sense altaveus- i una de les coses que diu és que cal felicitar als nens (estem parlant de nens?) perquè han fet un procés de maduresa en sortir al carrer a exigir els seus drets. Això és molt en un moment en que tots estem en paràlisi.\nEulàlia Mesalles 27 de febrer de 2012 a les 19:41\nGràcies per la referència, És cert que s'estan despertant consciències, i el que han fet al sistema educatiu públic a València (és el model, potser?) és molt greu. Corre una entrevista d'una estudiant per una "periodista" de intereconomia molt interessant, però no és molt apta per a cardiacs (pel nivell de la periodista, és clar)\nFerran 25 de febrer de 2012 a les 2:01\nQueda un altre consol: quan arribem a l'infern, ells també cremaran. Ho sé, és poc consol, però és més que res.\nEulàlia Mesalles 27 de febrer de 2012 a les 19:42\nFerran, em sembla que abans d'arribar a l'infern hi hem de fer alguna cosa. Perquè no tinc clar que ells cremin, sincerament.\nJoan Alcaraz 25 de febrer de 2012 a les 23:25\nEulàlia, no sé d'on l'has tret, però penjant aquest vídeo fas una gran aportació per a estendre l'"estat de xoc" de les nostres consciències.\nQuant al PP, no se'n pot esperar res. Que no faci massa mal, si pot ser. I que no sigui massa tard per a refer-nos-en algun dia...\nLluís Bosch 27 de febrer de 2012 a les 17:45\nJoan, la imatge és d'una pel·li molt divertida que té la política de la Tatcher com a decorat. La Tatcher, que va inspirar els polítics que ara suportem. I jo, malgrat ser un espanyol federalista, no me'n vaig a mirar què fa el PP: em quedo garratibat veient què fan aquests, els "nostres". Una gent que són igual o pitjor que aquells (jo diria que pitjor). No acabo de comprendre perquè els nacionalistes catalans mireu a Espanya i els espanyols federalistes mirem a Catalunya. Coi de país estrany!\nEulàlia Mesalles 27 de febrer de 2012 a les 19:45\nJoan el video s'hauria de fer córrer, com la pel·lícula i el llibre. Em sembla que és un problema global, no del PP, ni tan sols de CIU. Capitalisme del desastre en diu Naomi Klein. O neoliberalisme.\nLluís Bosch 27 de febrer de 2012 a les 17:42\nEulàlia, crec que fas bé definint aquesta gent: jo fa un temps dubtava si eren ineptes o malparits. Ara ja sé que no són ineptes.\nNo sabem ben bé com ens podem vacunar contra la doctrina del xoc, la Klein noho explica. Cal estar informats, seria la conclusió. Cal tornar a creure en l'educació crítica, etc. I cal sobretot sortir a passejar, veure una posta de sol, banyar-se (en aigües termals), dormir molt i ben acompanyats, entretenir-se cuidant les plantetes del jardí (o del balcó).\nEulàlia Mesalles 27 de febrer de 2012 a les 19:52\nLa Klein tan sols diu informar-se, però, com? Naturalment ser capaç de destriar el gra de la palla, fomentar l'anàlisi crítica, fins i tot llegir les coses que ens fan urticària.\nPerò també és molt importatnt saber què és important: gaudir de petits instants, seure sota solet hivernal, abraçar-se i fer-se petons.\nLEBLANSKY 1 de març de 2012 a les 9:30\nUna postura que sovint m'assalta és la de "no ho heu volgut així? no heu votat als botxins? doncs apanyeu-vos amb ells!". És clar, em dura només uns segons, que ni volent es pot posar un d'esquenes a la realitat: com fer-ho si et retallen el sou, et pugen els impostos o t'acomiaden de la feina? Això per no parlar de la solidaritat obrera... on es va perdre, quan i per quins motius?\ndon vito andolina 11 de març de 2012 a les 20:18\nLa fina frontera entre realitat i ficció (1)\nQuan em poso a llegir un llibre, o bé mirar una pel·lícula, hi ha tres frases que em fan especialment ràbia. La primera: Basada en fets ...